PATVIRTINTA

Jonavos Justino Vareikio

progimnazijos direktoriaus

2024 m. birželio 4 d.

įsakymu Nr. V-146

**MOKYKLINĖS UNIFORMOS DĖVĖJIMO TVARKA**

**I. BENDROSIOS NUOSTATOS**

1. Jonavos Justino Vareikio progimnazijos mokyklinės uniformos dėvėjimo taisyklės nustato mokinių uniformos dėvėjimo tvarką.

2. Mokinio uniforma – progimnazijos mokinių vienybės, pasididžiavimo ir pagarbos progimnazijai, jos tradicijoms simbolis, kultūringo elgesio, aprangos kultūros, estetinio skonio ugdymo dalis.

**II. PROGIMNAZIJOS MOKINIŲ UNIFORMA**

3. **Kasdieninė mokyklinė priešmokyklinio ugdymo grupės vaikų ir 1–8 kl. mokinių uniforma:** violetinės spalvos uniforminis žaketas / džemperis / liemenė / polo marškinėliai su išsiuvinėta mokyklos emblema, sijonai, kelnės / džinsai (išskyrus sportines kelnes).

4. **Šventinė mokyklinė uniforma:** per šventes, renginius ar atstovaujant mokyklą po uniforminiu žaketu dėvimi balti arba šviesių pastelinių spalvų marškiniai / marškinėliai; tamsių spalvų kelnės / džinsai, 1–4 klasių mergaitėms – languotas žalios spalvos uniforminis sijonas.

**III. MOKINIŲ UNIFORMOS DĖVĖJIMAS**

5. Visi progimnazijos mokiniai ir priešmokyklinio ugdymo grupės vaikai privalo kasdien dėvėti tvarkingą mokyklinę uniformą.

6. Uniforma privaloma atstovaujant mokyklai kitose įstaigose bei oficialiuose renginiuose.

7. Neprivalu dėvėti mokyklinę uniformą:

7.1. neformaliojo švietimo užsiėmimuose;

7.2. klasės renginiuose, poilsio vakaruose, jei kitaip nenurodo klasės auklėtojas;

7.3. išvykose ir ekskursijose, jei kitaip nenurodo ekskursijos vadovas;

7.4. paskutinį mėnesio penktadienį ir ugdymo dienų metu, jei įsakyme nenurodyta kitaip.

8. Mokyklinė uniforma vidinėje pusėje turi būti pažymėta savininko vardu.

**IV. UNIFORMOS ĮSIGIJIMO IR PERDAVIMO KITIEMS MOKINIAMS / VAIKAMS SĄLYGOS**

9. Mokyklinė uniforma įsigyjama tėvų lėšomis.

10. Mokiniai / vaikai, ketinantys mokytis progimnazijoje, iki rugsėjo 1 d. privalo įsigyti mokyklinę uniformą.

11. Išvykstantys į kitas mokyklas ar baigiantys progimnaziją mokiniai gali padovanoti / parduoti mokyklinę uniformą jaunesnių klasių mokiniams.

**V. MOKINIŲ PAREIGOS IR ATSAKOMYBĖ**

12. Visi mokiniai privalo laikytis uniformos dėvėjimo taisyklių.

13. Mokiniui, pažeidusiam mokyklinės uniformos dėvėjimo tvarką, skiriamos drausminės nuobaudos mokinių elgesio taisyklėse nustatyta tvarka.

**VI. BAIGIAMOSIOS NUOSTATOS**

14. Uniformų dėvėjimo priežiūrą vykdo mokytojai, klasės vadovas, mokyklos vadovai.

15. Mokytojas, pastebėjęs mokinį be mokyklinės uniformos, informuoja klasės auklėtoją.

16. Šios taisyklės gali būti keičiamos progimnazijos direktoriaus įsakymu, atsižvelgiant į progimnazijos savivaldos institucijų pasiūlymus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_